CELEX: 32021R2168
Language: el
Date: 2021-09-21 00:00:00
Title: Κατ’ εξουσιοδότηση κανονισμός (ΕΕ) 2021/2168 της Επιτροπής της 21ης Σεπτεμβρίου 2021 για την τροποποίηση του κατ’ εξουσιοδότηση κανονισμού (ΕΕ) 2019/2035 για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου σχετικά με τους κανόνες που διέπουν τις εγκαταστάσεις στις οποίες διατηρούνται χερσαία ζώα και τα εκκολαπτήρια, καθώς και την ιχνηλασιμότητα ορισμένων δεσποζόμενων χερσαίων ζώων και αυγών για επώαση (Κείμενο που παρουσιάζει ενδιαφέρον για τον ΕΟΧ)

8.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 438/38
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/2168 ΤΗΣ ΕΠΙΤΡΟΠΗΣ
         της 21ης Σεπτεμβρίου 2021
         για την τροποποίηση του κατ’ εξουσιοδότηση κανονισμού (ΕΕ) 2019/2035 για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου σχετικά με τους κανόνες που διέπουν τις εγκαταστάσεις στις οποίες διατηρούνται χερσαία ζώα και τα εκκολαπτήρια, καθώς και την ιχνηλασιμότητα ορισμένων δεσποζόμενων χερσαίων ζώων και αυγών για επώαση
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (1), και ιδίως το άρθρο 94 παράγραφος 3, το άρθρο 97 παράγραφος 2, το άρθρο 118 παράγραφοι 1 και 2 και το άρθρο 122 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο κανονισμός (EE) 2016/429 θεσπίζει κανόνες για την πρόληψη και τον έλεγχο των νόσων των ζώων που μεταδίδονται στα ζώα ή στον άνθρωπο. Συγκεκριμένα, στο μέρος IV του εν λόγω κανονισμού θεσπίζονται κανόνες για τις εγκαταστάσεις στις οποίες διατηρούνται χερσαία ζώα και για τα εκκολαπτήρια, καθώς και κανόνες σχετικά με την ιχνηλασιμότητα ορισμένων δεσποζόμενων χερσαίων ζώων και αυγών για επώαση εντός της Ένωσης. Επιπλέον, ο κανονισμός (ΕΕ) 2016/429 αναθέτει στην Επιτροπή την εξουσία να θεσπίζει κανόνες για τη συμπλήρωση ορισμένων μη ουσιωδών στοιχείων του εν λόγω κανονισμού μέσω κατ’ εξουσιοδότηση πράξεων.
                  
               
                     (2)
                  
                  
                     Ο κατ’ εξουσιοδότηση κανονισμός (ΕΕ) 2019/2035 της Επιτροπής (2) συμπληρώνει τον κανονισμό (ΕΕ) 2016/429 σχετικά με τους κανόνες που διέπουν τις εγκαταστάσεις στις οποίες διατηρούνται χερσαία ζώα και τα εκκολαπτήρια, καθώς και την ιχνηλασιμότητα ορισμένων δεσποζόμενων χερσαίων ζώων και αυγών για επώαση. Συγκεκριμένα, το μέρος II του εν λόγω κατ’ εξουσιοδότηση κανονισμού θεσπίζει κανόνες για την καταχώριση και την έγκριση των εγκαταστάσεων στις οποίες διατηρούνται χερσαία ζώα, συμπεριλαμβανομένων των κανόνων για τις εγκαταστάσεις που εκτελούν εργασίες συγκέντρωσης και εγκαταστάσεις από τις οποίες μεταφέρονται φορτία αυγών για επώαση ή πουλερικών σε άλλο κράτος μέλος. Επιπροσθέτως, το μέρος III του εν λόγω κατ’ εξουσιοδότηση κανονισμού θεσπίζει κανόνες για την ιχνηλασιμότητα των δεσποζόμενων χερσαίων ζώων και των αυγών για επώαση, και ειδικότερα θεσπίζει κανόνες για την ιχνηλασιμότητα των δεσποζόμενων βοοειδών, προβατοειδών και αιγοειδών και για τη σήμανση των αυγών για επώαση.
                  
               
                     (3)
                  
                  
                     Οι κανόνες που θεσπίζονται στον παρόντα κανονισμό συνδέονται ουσιωδώς και εφαρμόζονται στους υπευθύνους επιχειρήσεων που μεταφέρουν ή διατηρούν χερσαία ζώα ή αυγά για επώαση. Επομένως, για λόγους συνοχής, απλούστευσης και αποτελεσματικής εφαρμογής και για την αποφυγή αλληλεπικάλυψης, οι εν λόγω κανόνες θα πρέπει να θεσπιστούν με μία μοναδική πράξη και όχι να διασπαρθούν σε διάφορες χωριστές νομικές πράξεις με πολυάριθμες παραπομπές. Η προσέγγιση αυτή συνάδει επίσης με εκείνη των κύριων στόχων του κανονισμού (ΕΕ) 2016/429, δηλαδή τον εξορθολογισμό των ενωσιακών κανόνων για την υγεία των ζώων ούτως ώστε να καταστούν περισσότερο διαφανείς και εύκολοι στην εφαρμογή.
                  
               
                     (4)
                  
                  
                     Ο κανονισμός (ΕΕ) 2016/429 προβλέπει ότι οι υπεύθυνοι επιχειρήσεων εκκολαπτηρίων από τα οποία μεταφέρονται προς άλλο κράτος μέλος φορτία αυγών για επώαση ή πουλερικών και οι υπεύθυνοι επιχειρήσεων εγκαταστάσεων εκτροφής πουλερικών από τις οποίες μεταφέρονται προς άλλο κράτος μέλος φορτία πουλερικών που προορίζονται για άλλους σκοπούς εκτός από τη σφαγή ή αυγών για επώαση, υποβάλλουν αίτηση στην αρμόδια αρχή για την έγκριση των εγκαταστάσεών τους. Το άρθρο 94 παράγραφος 3 στοιχείο α) του εν λόγω κανονισμού εκχωρεί στην Επιτροπή την εξουσία να προβλέπει παρεκκλίσεις από την απαίτηση οι υπεύθυνοι επιχειρήσεων να υποβάλλουν στην αρμόδια αρχή αίτηση έγκρισης για συγκεκριμένους τύπους εγκαταστάσεων που παρουσιάζουν αμελητέο κίνδυνο.
                  
               
                     (5)
                  
                  
                     Η μετακίνηση προς άλλο κράτος μέλος μικρών ποσοτήτων πουλερικών πλην των στρουθιονιδών και αυγών για επώαση από τα εν λόγω ζώα ενέχει μικρότερο κίνδυνο διασποράς νόσων. Επιπλέον, οι υπεύθυνοι επιχειρήσεων των εγκαταστάσεων από τις οποίες μικρές ποσότητες τέτοιων ζώων και αυγών για επώαση μετακινούνται προς άλλο κράτος μέλος δεν μπορούν για πρακτικούς λόγους να συμμορφωθούν με όλες τις απαιτήσεις έγκρισης που ορίζονται στον κατ’ εξουσιοδότηση κανονισμό (ΕΕ) 2019/2035. Ως εκ τούτου, το άρθρο 4 του κατ’ εξουσιοδότηση κανονισμού (ΕΕ) 2019/2035 θα πρέπει να τροποποιηθεί ώστε να προβλέπει παρέκκλιση από την υποχρέωση για τους υπευθύνους επιχειρήσεων εκκολαπτηρίων και εγκαταστάσεων εκτροφής πουλερικών να υποβάλουν στην αρμόδια αρχή αίτηση για έγκριση εάν από τις εγκαταστάσεις τους μετακινούνται προς άλλο κράτος μέλος λιγότερα από 20 πουλερικά πλην των στρουθιονιδών και λιγότερα από 20 αυγά για επώαση από πουλερικά πλην των στρουθιονιδών.
                  
               
                     (6)
                  
                  
                     Το άρθρο 38 παράγραφος 1 του κατ’ εξουσιοδότηση κανονισμού (ΕΕ) 2019/2035 προβλέπει ότι οι υπεύθυνοι επιχειρήσεων που διατηρούν βοοειδή εξασφαλίζουν ότι τα εν λόγω ζώα ταυτοποιούνται με συγκεκριμένα μέσα ταυτοποίησης, ενώ το άρθρο 38 παράγραφος 2 επιτρέπει στους υπευθύνους επιχειρήσεων να αντικαθιστούν τα εν λόγω συγκεκριμένα μέσα ταυτοποίησης με εναλλακτικά μέσα. Ομοίως, το άρθρο 45 παράγραφοι 1 και 2 του εν λόγω κατ’ εξουσιοδότηση κανονισμού θεσπίζει υποχρεώσεις για τους υπευθύνους επιχειρήσεων όσον αφορά την ταυτοποίηση των δεσποζόμενων προβατοειδών και αιγοειδών τους με συγκεκριμένα μέσα ταυτοποίησης, ενώ το άρθρο 45 παράγραφος 4 επιτρέπει στους υπευθύνους επιχειρήσεων να αντικαθιστούν τα εν λόγω καθορισμένα μέσα ταυτοποίησης με εναλλακτικά μέσα.
                  
               
                     (7)
                  
                  
                     Από την άλλη πλευρά, το άρθρο 269 του κανονισμού (ΕΕ) 2016/429 προβλέπει τη δυνατότητα τα κράτη μέλη να θεσπίζουν σε ορισμένους τομείς εθνικά μέτρα τα οποία μπορούν να εφαρμόζουν στο έδαφός τους και τα οποία είναι συμπληρωματικά ή αυστηρότερα από εκείνα που καθορίζονται στον εν λόγω κανονισμό. Οι απαιτήσεις ιχνηλασιμότητας για τα φορτία δεσποζόμενων χερσαίων ζώων και ζωικού αναπαραγωγικού υλικού είναι ένας από τους εν λόγω τομείς. Ο κατ’ εξουσιοδότηση κανονισμός (ΕΕ) 2019/2035 δεν αντικατοπτρίζει δεόντως τη δυνατότητα αυτή. Επομένως, το άρθρο 38 παράγραφος 2, το άρθρο 45 παράγραφος 4 και το άρθρο 48 του κατ’ εξουσιοδότηση κανονισμού (ΕΕ) 2019/2035 θα πρέπει να τροποποιηθούν ώστε να διευκρινιστεί ότι η επιλογή που έχουν οι υπεύθυνοι επιχειρήσεων που εκτρέφουν βοοειδή, προβατοειδή ή αιγοειδή να ταυτοποιούν τα εν λόγω ζώα με εναλλακτικά μέσα ταυτοποίησης θα πρέπει να υπόκειται σε έγκριση από το κράτος μέλος. Αποσαφηνίζεται, έτσι, ο ρόλος και η ευθύνη των κρατών μελών που εφαρμόζουν τέτοια εθνικά μέτρα για τη διασφάλιση της ορθής εφαρμογής των απαιτήσεων ιχνηλασιμότητας για τα δεσποζόμενα βοοειδή, προβατοειδή και αιγοειδή, όπως προβλέπεται στο άρθρο 269 του κανονισμού (ΕΕ) 2016/429.
                  
               
                     (8)
                  
                  
                     Το άρθρο 76 του κατ’ εξουσιοδότηση κανονισμού (ΕΕ) 2019/2035 ορίζει ότι οι υπεύθυνοι επιχειρήσεων που διατηρούν ψιττακοειδή μεριμνούν ώστε τα μέσα ταυτοποίησης των ψιττακοειδών να φέρουν τον κωδικό ταυτοποίησης του ζώου. Ωστόσο, ο ορισμός του κωδικού ταυτοποίησης που περιλαμβάνεται στον εν λόγω κατ’ εξουσιοδότηση κανονισμό υπερβαίνει τα αναγκαία όρια για την ταυτοποίηση των ψιττακοειδών και δημιουργεί σημαντικό διοικητικό φόρτο για τα κράτη μέλη. Ως εκ τούτου, ο κατ’ εξουσιοδότηση κανονισμός (ΕΕ) 2019/2035 θα πρέπει να τροποποιηθεί ώστε να προβλέπει ότι τα μέσα ταυτοποίησης των ψιττακοειδών φέρουν αντ’ αυτού αλφαριθμητικό κωδικό, ο οποίος επιτρέπει την ταυτοποίησή τους και παρέχει επαρκές επίπεδο ιχνηλασιμότητας για τα εν λόγω ζώα όταν μετακινούνται μεταξύ κρατών μελών.
                  
               
                     (9)
                  
                  
                     Το άρθρο 80 του κατ’ εξουσιοδότηση κανονισμού (ΕΕ) 2019/2035 ορίζει ότι όλα τα αυγά για επώαση επισημαίνονται με τον μοναδικό αριθμό έγκρισης της εγκατάστασης προέλευσης. Ωστόσο, ο κανονισμός (ΕΕ) 2016/429 απαιτεί να εγκρίνονται μόνο οι εγκαταστάσεις που αποστέλλουν αυγά για επώαση σε άλλο κράτος μέλος. Επιπλέον, ο κατ’ εξουσιοδότηση κανονισμός (ΕΕ) 2020/688 (3) προβλέπει ότι, όταν μεταφέρονται σε άλλο κράτος μέλος φορτία με λιγότερα από 20 αυγά για επώαση από πουλερικά πλην των στρουθιονιδών, τα αυγά αυτά πρέπει να προέρχονται από καταχωρισμένες εγκαταστάσεις. Ως εκ τούτου, ο κατ’ εξουσιοδότηση κανονισμός (ΕΕ) 2019/2035 θα πρέπει να τροποποιηθεί ώστε οι υπεύθυνοι επιχειρήσεων που εκτρέφουν πουλερικά και οι υπεύθυνοι εκκολαπτηρίων από τα οποία μετακινούνται προς άλλο κράτος μέλος φορτία με λιγότερα από 20 αυγά για επώαση από πουλερικά πλην των στρουθιονιδών να εξαιρεθούν από την υποχρέωση εξασφάλισης ότι κάθε αυγό για επώαση έχει επισημανθεί με τον μοναδικό αριθμό έγκρισης της εγκατάστασης προέλευσης. Η τροποποίηση αυτή συνάδει επίσης με τις τροποποιήσεις που πρέπει να επέλθουν στο άρθρο 4 του κατ’ εξουσιοδότηση κανονισμού (ΕΕ) 2019/2035 δυνάμει του παρόντος κανονισμού.
                  
               
                     (10)
                  
                  
                     Το άρθρο 5 του κατ’ εξουσιοδότηση κανονισμού (ΕΕ) 2019/2035 καθορίζει τις απαιτήσεις για τη χορήγηση έγκρισης σε εγκαταστάσεις για εργασίες συγκέντρωσης οπληφόρων και προβλέπει ότι η αρμόδια αρχή εξασφαλίζει ότι οι εν λόγω εγκαταστάσεις συμμορφώνονται με ορισμένες απαιτήσεις που ορίζονται στο παράρτημα I μέρος 1 του εν λόγω κανονισμού. Το παράρτημα I μέρος 1 σημείο 1 στοιχείο β) του κατ’ εξουσιοδότηση κανονισμού (ΕΕ) 2019/2035 προβλέπει ότι μια εγκατάσταση πρέπει να λαμβάνει έγκριση για εργασίες συγκέντρωσης οπληφόρων μόνον εάν η εγκατάσταση, ανά πάσα στιγμή, στεγάζει μόνο την ίδια κατηγορία οπληφόρων του ίδιου είδους και του ίδιου υγειονομικού καθεστώτος. Ωστόσο, τα υφιστάμενα κέντρα συγκέντρωσης θα μπορούσαν να έχουν έναν ή περισσότερους επιδημιολογικά χωριστούς χώρους στέγασης ζώων. Οι εν λόγω ξεχωριστοί χώροι θα πρέπει να λειτουργούν κατά τρόπο που να εξασφαλίζεται ότι τα ζώα που διατηρούνται στους χώρους αυτούς δεν έρχονται σε άμεση ή έμμεση επαφή μεταξύ τους. Αυτό καθιστά δυνατή τη διατήρηση οπληφόρων από διαφορετικά είδη, κατηγορίες ή υγειονομικό καθεστώς σε μια εγκατάσταση, εφόσον διατηρούνται σε διαφορετικούς επιδημιολογικά χωριστούς χώρους στέγασης ζώων. Ως εκ τούτου, το παράρτημα I μέρος 1 του κατ’ εξουσιοδότηση κανονισμού (ΕΕ) 2019/2035 θα πρέπει να τροποποιηθεί ώστε να προβλέπεται η δυνατότητα αυτή.
                  
               
                     (11)
                  
                  
                     Επιπλέον, τα άρθρα 15 έως 18 του κατ’ εξουσιοδότηση κανονισμού (ΕΕ) 2020/688 προβλέπουν τη δυνατότητα να συμπεριληφθούν τα προβατοειδή και τα αιγοειδή στο ίδιο φορτίο, καθώς και τα δύο είδη υπόκεινται στις ίδιες απαιτήσεις υγείας των ζώων που ορίζονται στον εν λόγω κατ’ εξουσιοδότηση κανονισμό. Δυνάμει του κατ’ εξουσιοδότηση κανονισμού (ΕΕ) 2019/2035, θα πρέπει επίσης να δίνεται η δυνατότητα συγκέντρωσης από κοινού φορτίου τόσο προβατοειδών όσο και αιγοειδών. Επομένως, ο κατ’ εξουσιοδότηση κανονισμός (ΕΕ) 2019/2035 θα πρέπει να τροποποιηθεί ώστε να συμπεριλάβει παρέκκλιση από τον βασικό κανόνα που ορίζεται στο παράρτημα I μέρος 1 του εν λόγω κανονισμού, σύμφωνα με τον οποίο επιτρέπεται η συγκέντρωση οπληφόρων του ίδιου είδους μόνον,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κατ’ εξουσιοδότηση κανονισμός (ΕΕ) 2019/2035 τροποποιείται ως εξής:
            
                        1)
                     
                     
                        Το άρθρο 4 αντικαθίσταται από το ακόλουθο κείμενο:
                        
                           «Άρθρο 4
                           Παρέκκλιση από την απαίτηση υποβολής αίτησης στην αρμόδια αρχή από τους υπευθύνους επιχειρήσεων για τη χορήγηση έγκρισης ορισμένων τύπων εγκαταστάσεων
                           Κατά παρέκκλιση από το άρθρο 94 παράγραφος 1 στοιχεία α), γ) και δ) του κανονισμού (ΕΕ) 2016/429, οι υπεύθυνοι επιχειρήσεων των ακόλουθων τύπων εγκαταστάσεων δεν υποχρεούνται να υποβάλλουν αίτηση στην αρμόδια αρχή για έγκριση των εγκαταστάσεών τους σύμφωνα με το άρθρο 96 παράγραφος 1 του εν λόγω κανονισμού:
                           
                                       α)
                                    
                                    
                                       εγκαταστάσεις για εργασίες συγκέντρωσης ιπποειδών στις οποίες τα εν λόγω ζώα συγκεντρώνονται για διαγωνισμούς, ιπποδρομίες, επιδείξεις, εκπαίδευση, συλλογικές δραστηριότητες αναψυχής ή εργασίας ή στο πλαίσιο δραστηριοτήτων αναπαραγωγής·
                                    
                                 
                                       β)
                                    
                                    
                                       εκκολαπτήρια πτηνών σε αιχμαλωσία·
                                    
                                 
                                       γ)
                                    
                                    
                                       εκκολαπτήρια από τα οποία μεταφέρονται προς άλλο κράτος μέλος φορτία με λιγότερα από 20 αυγά πουλερικών για επώαση ή λιγότερα από 20 πουλερικά·
                                    
                                 
                                       δ)
                                    
                                    
                                       εγκαταστάσεις διατήρησης πουλερικών από τις οποίες μεταφέρονται προς άλλο κράτος μέλος φορτία με λιγότερα από 20 πουλερικά που προορίζονται για άλλους σκοπούς εκτός της σφαγής ή φορτία με λιγότερα από 20 αυγά πουλερικών για επώαση.»·
                                    
                                 
                     
                  
                        2)
                     
                     
                        στο άρθρο 38 παράγραφος 2, το στοιχείο α) αντικαθίσταται από το ακόλουθο κείμενο:
                        
                                    «α)
                                 
                                 
                                    ένα από τα συμβατικά ενώτια που αναφέρονται στην παράγραφο 1 του παρόντος άρθρου με ηλεκτρονικό μέσο ταυτοποίησης εγκεκριμένο από την αρμόδια αρχή του κράτους μέλους όπου διατηρούνται τα βοοειδή, όταν μια τέτοια αντικατάσταση επιτρέπεται από το κράτος μέλος σύμφωνα με το άρθρο 41 παράγραφος 1·»·
                                 
                              
                  
                        3)
                     
                     
                        στο άρθρο 45 παράγραφος 4, το στοιχείο α) αντικαθίσταται από το ακόλουθο κείμενο:
                        
                                    «α)
                                 
                                 
                                    ένα από τα μέσα ταυτοποίησης που αναφέρονται στην παράγραφο 2 του παρόντος άρθρου, σύμφωνα με τις παρεκκλίσεις που προβλέπονται στο άρθρο 46, όταν οι παρεκκλίσεις αυτές επιτρέπονται από το κράτος μέλος στο οποίο διατηρούνται τα προβατοειδή και τα αιγοειδή, σύμφωνα με το άρθρο 48 παράγραφος 5·»·
                                 
                              
                  
                        4)
                     
                     
                        το άρθρο 48 τροποποιείται ως εξής:
                        
                                    α)
                                 
                                 
                                    στην παράγραφο 4 απαλείφεται το στοιχείο γ)·
                                 
                              
                                    β)
                                 
                                 
                                    προστίθεται η ακόλουθη παράγραφος 5:
                                    
                                       «5.   Τα κράτη μέλη μπορούν να επιτρέπουν στους υπευθύνους επιχειρήσεων να αντικαθιστούν ένα από τα μέσα ταυτοποίησης που αναφέρονται στο άρθρο 45 παράγραφος 2 σύμφωνα με τις παρεκκλίσεις που προβλέπονται στο άρθρο 45 παράγραφος 4 για προβατοειδή και αιγοειδή που διατηρούνται στο έδαφός τους.»·
                                    
                                 
                              
                  
                        5)
                     
                     
                        στο άρθρο 76 παράγραφος 1, τα στοιχεία α), β) και γ) αντικαθίστανται από το ακόλουθο κείμενο:
                        
                                    «α)
                                 
                                 
                                    με ποδοδακτύλιο, όπως παρατίθεται στο παράρτημα III στοιχείο η), τοποθετημένο στο ένα τουλάχιστον πόδι του ζώου, με ευδιάκριτη, ευανάγνωστη και ανεξίτηλη αναγραφή του αλφαριθμητικού κωδικού·
                                    ή
                                 
                              
                                    β)
                                 
                                 
                                    με ενέσιμο πομποδέκτη, όπως παρατίθεται στο παράρτημα III στοιχείο ε), με ευανάγνωστη και ανεξίτηλη προβολή του αλφαριθμητικού κωδικού·
                                    ή
                                 
                              
                                    γ)
                                 
                                 
                                    με δερματοστιξία του ζώου, όπως παρατίθεται στο παράρτημα III στοιχείο ζ), η οποία αναγράφει με ανεξίτηλο τρόπο τον αλφαριθμητικό κωδικό.»·
                                 
                              
                  
                        6)
                     
                     
                        το άρθρο 80 αντικαθίσταται από το ακόλουθο κείμενο:
                        
                           «Άρθρο 80
                           Υποχρεώσεις των υπευθύνων επιχείρησης όσον αφορά την ιχνηλασιμότητα των αυγών για επώαση
                           
                              1.   Οι υπεύθυνοι επιχειρήσεων των εγκαταστάσεων στις οποίες διατηρούνται πουλερικά και οι υπεύθυνοι επιχειρήσεων εκκολαπτηρίων πουλερικών διασφαλίζουν ότι κάθε αυγό για επώαση που μεταφέρεται σε άλλο κράτος μέλος φέρει τον μοναδικό αριθμό έγκρισης της εγκατάστασης προέλευσης των αυγών για επώαση.
                           
                           
                              2.   Η παράγραφος 1 δεν εφαρμόζεται:
                              
                                          α)
                                       
                                       
                                          σε υπευθύνους επιχειρήσεων εγκαταστάσεων εκτροφής πουλερικών από τις οποίες μεταφέρονται προς άλλο κράτος μέλος φορτία με λιγότερα από 20 αυγά για επώαση από πουλερικά πλην των στρουθιονιδών·
                                       
                                    
                                          β)
                                       
                                       
                                          σε υπευθύνους εκκολαπτηρίων από τα οποία μεταφέρονται προς άλλο κράτος μέλος φορτία με λιγότερα από 20 αυγά για επώαση από πουλερικά πλην των στρουθιονιδών.»·
                                       
                                    
                        
                     
                  
                        7)
                     
                     
                        στο παράρτημα III μέρος 1, το στοιχείο 1 αντικαθίσταται από το ακόλουθο κείμενο:
                        
                                    «1.
                                 
                                 
                                    Οι απαιτήσεις όσον αφορά την απομόνωση και τα μέτρα βιοπροφύλαξης των εγκαταστάσεων για εργασίες συγκέντρωσης οπληφόρων, όπως αναφέρεται στο άρθρο 5, είναι οι ακόλουθες:
                                    
                                                α)
                                             
                                             
                                                πρέπει να διατίθενται κατάλληλες δομές απομόνωσης για οπληφόρα·
                                             
                                          
                                                β)
                                             
                                             
                                                ανά πάσα στιγμή, η εγκατάσταση ή κάθε επιδημιολογικά χωριστός χώρος στέγασης ζώων πρέπει να στεγάζει μόνο την ίδια κατηγορία οπληφόρων, του ίδιου είδους και με το ίδιο υγειονομικό καθεστώς·
                                             
                                          
                                                γ)
                                             
                                             
                                                κατά παρέκκλιση από τον απαιτούμενο διαχωρισμό των ειδών οπληφόρων που προβλέπεται στο στοιχείο β), προβατοειδή και αιγοειδή μπορούν να στεγάζονται μαζί ανά πάσα στιγμή στην εγκατάσταση ή στον ίδιο επιδημιολογικά χωριστό χώρο στέγασης ζώων εντός της εγκατάστασης·
                                             
                                          
                                                δ)
                                             
                                             
                                                πρέπει να λειτουργεί κατάλληλο σύστημα για τη συλλογή των λυμάτων·
                                             
                                          
                                                ε)
                                             
                                             
                                                οι χώροι στους οποίους διατηρούνται τα οπληφόρα και οι διάδρομοι, καθώς και τα υλικά και ο εξοπλισμός με τα οποία έρχονται σε επαφή πρέπει να καθαρίζονται και να απολυμαίνονται μετά την απομάκρυνση κάθε παρτίδας οπληφόρων και, εφόσον απαιτείται, πριν από την εισαγωγή νέας παρτίδας οπληφόρων, σύμφωνα με τις καθιερωμένες λειτουργικές διαδικασίες·
                                             
                                          
                                                στ)
                                             
                                             
                                                μετά τις εργασίες καθαριότητας και απολύμανσης και πριν από την άφιξη νέας παρτίδας οπληφόρων στις δομές όπου διατηρούνται οπληφόρα, πρέπει να πραγματοποιείται η ενδεδειγμένη διακοπή λειτουργίας των δομών για υγειονομικούς λόγους.».
                                             
                                          
                              
                  
         
            Άρθρο 2
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 21 Σεπτεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 84 της 31.3.2016, σ. 1.
         
            (2)  Κατ’ εξουσιοδότηση κανονισμός (ΕΕ) 2019/2035 της Επιτροπής, της 28ης Ιουνίου 2019, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου σχετικά με τους κανόνες που διέπουν τις εγκαταστάσεις στις οποίες διατηρούνται χερσαία ζώα και τα εκκολαπτήρια, καθώς και την ιχνηλασιμότητα ορισμένων δεσποζόμενων χερσαίων ζώων και αυγών για επώαση (ΕΕ L 314 της 5.12.2019, σ. 115).
         
            (3)  Κατ’ εξουσιοδότηση κανονισμός (ΕΕ) 2020/688 της Επιτροπής, της 17ης Δεκεμβρίου 2019, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά απαιτήσεις υγείας των ζώων για τις μετακινήσεις χερσαίων ζώων και αυγών για επώαση εντός της Ένωσης (ΕΕ L 174 της 3.6.2020, σ. 140).